b'\n_START_ARTICLE_\nOlev Must\n_START_PARAGRAPH_\nOlev Must (s\xc3\xbcndinud 7. jaanuaril 1950 Sangastes, Valgamaal) on eesti ps\xc3\xbchholoog, Tartu \xc3\x9clikooli ps\xc3\xbchholoogia instituudi sotsiaalps\xc3\xbchholoogia dotsent. Alates m\xc3\xa4rtsist 2014 kuni juulini 2015 oli ta ka instituudi juhataja kohuset\xc3\xa4itja . Must on aastaid koostanud Tartu \xc3\x9clikooli akadeemilist testi .\n_START_SECTION_\nEluk\xc3\xa4ik\n_START_PARAGRAPH_\nTa l\xc3\xb5petas aastal 1974 Tartu Riikliku \xc3\x9clikooli ps\xc3\xbchholoogina. Hiljem sai temast Tartu Riikliku \xc3\x9clikooli teaduste kandidaat pedagoogikas (1986). Teaduste kandidaadi kraad on t\xc3\xa4nap\xc3\xa4eval v\xc3\xb5rdsustatud doktorikraadiga._NEWLINE_L\xc3\xb5petamise j\xc3\xa4rel t\xc3\xb6\xc3\xb6tas ta aastatel 1974\xe2\x80\x931981 Eesti P\xc3\xb5llumajanduse Akadeemias teadurina, kust liikus edasi ENSV Teaduste Akadeemia Majanduse Instituudi teaduriks (1981\xe2\x80\x931986). 1986. aastast alates on Musta karj\xc3\xa4\xc3\xa4r olnud seotud Tartu \xc3\x9clikooliga, kus ta t\xc3\xa4itis esialgu vanem\xc3\xb5petaja (1986\xe2\x80\x931993) ametit. 1993. aastast on Must Tartu \xc3\x9clikooli ps\xc3\xbchholoogia instituudi sotsiaalps\xc3\xbchholoogia dotsent._NEWLINE_Tema peamisteks uurimisvaldkondadeks on olnud sotsiaalne taju, vaimne v\xc3\xb5imekus ja k\xc3\xb5rgkooli akadeemilist toimetulekut m\xc3\xb5jutavad tegurid. Ta on avaldanud teadusartikleid muuhulgas Flynni efektist.\n_START_SECTION_\nIsiklikku\n_START_PARAGRAPH_\nOlev Must on abielus ja kahe t\xc3\xbctre isa.'